open-index/open-wikipedia-markdown huggingface dataset:
STS-71

**STS-71** bola misia raketoplánu Atlantis. Cieľom letu bolo prvé stretnutie raketoplánu s ruskou orbitálnou stanicou Mir. Raketoplánom sa na Zem vracala pôvodná trojčlenná posádka stanice, ktorú vystriedala nová dvojčlenná posádka.

## Posádka raketoplánu

* Robert Lee Gibson (veliteľ)
* Charles J. Precourt (pilot) 
* Ellen L. Bakerová (1. letový špecialista)
* Gregory J. Harbaugh (2. letový špecialista)
* Bonnie J. Dunbarová (tretí letový špecialista)
* Anatolij Soloviov (štvrtý letový špecialista)
* Nikolaj Budarin (piaty letový špecialista)

## Priebeh letu
left|200px|thumb|pohľad na spojovací uzol v montážnej hale
Prípravy na misiu STS-71 začali s mimoriadne veľkým predstihom, už v roku 1992. V závodoch Rockwell International v Downey bola vyrobená nová a zmodernizovaná verzia spojovacieho uzla APAS. Prvý spojovací uzol bol použitý pri lete Sojuz Apollo. Aj orbiter Atlantis prešiel zmenami.
Vlastné prípravy na let začali v hangári OPF. 20. apríla 1995 bol družicový stupeň prevezený do budovy VAB, nasledujúci deň ho technici pripojili k motorom SRB a nádrži ET a 26. apríla sa celá zostava presunula na rampu 39-A. Odpočítavanie bolo zahájené 20. júna o 13.30 UT. Štart bol dvakrát odložený, až napokon raketoplán vyštartoval 27. júna 1995 o 19.32.19,044 UT, presne na začiatku štartovacieho okna. V T +45 min sa uskutočnil manéver OMS-2. Trval len 45 sekúnd a naviedol družicový stupeň na dráhu vo výške iba 157-292 km. Šlo o najnižšiu dráhu v histórii letov raketoplánov. Nízka dráha bola zvolená zámerne, pretože umožňovala čo najrýchlejšie približovanie k Miru. Ďalší manéver o 23.11 UT zvýšil dráhu na 293 až 389 km, čím ale klesla rýchlosť približovania z 1630 na 520 km za obeh. 28. júna previedli piloti ďalší manéver, aby Atlantis prešiel na dráhu 300-391 km a 29. júna posledný manéver na zvýšenie perigea. Potom Gibson uskutočnil záverečný približovací manéver.
K vlastnému spojeniu oboch telies došlo o 13.00 UT, presne v plánovanom okamihu. Po dosiahnutí tohoto úspechu zavládla radosť v Houstone aj v Kaliningrade.
Potom astronauti začali napúšťať vzduch do spojovacieho modulu. Za 90 minút mohol Gibson otvoriť vstupný prielez a obe posádky sa stretli. Po prenesení osobnej výbavy prevzal Anatolij Solovjov velenie na Mire a Nikolaj Budarin funkciu palubného inžiniera.
Na palube Spacelabu sa uskutočnili experimenty prevažne z lekársko-biologickej oblasti. Súbežne s tým bol na Mir premiestňovaný náklad. Obe telesá sa od seba oddelili 4. júla o 11.10 UT. Atlantis sa vydal na pomalý oblet stanice, potom prešiel na samostatnú dráhu. Pristávací manéver začal o 13.45 UT zážihom motorov OMS. Raketoplán vstúpil do atmosféry a pristál na Kennedy Space Center. K úplnému zastaveniu stroja došlo o 14.55.27 UT.

## Iné projekty

STS-071
STS-071
Kategória:Vedecké kozmické misie
Kategória:Mir
Kategória:Kozmonautika v 1995
Kľak (prítok Hrona)

**Kľak** alebo **Kľakovský potok** je vodný tok na Strednom Pohroní, na území okresu Žarnovica. Je to pravostranný prítok Hrona s dĺžkou , je tokom III. rádu.

## Priebeh toku
Pramení v pohorí Vtáčnik, pod hlavným hrebeňom, v podcelku Nízky Vtáčnik, v časti Vígľaš, na juhovýchodnom úpätí Zadného Kľaku (), v nadmorskej výške okolo  Spočiatku tečie juhovýchodným smerom cez Boháčovu dolinu a vstupuje do malej odlesnenej Ostrogrúnskej kotliny. Preteká obcou Kľak, za ňou priberá sprava Vicianov potok, následne pravostranný Mackov potok a ľavostranný Megov potok. Ďalej preteká obcou Ostrý Grúň a mení smer toku na juh. Opúšťa kotlinu, opäť preteká zalesneným územím, zľava priberá Pokutský potok a vstupuje do Župkovskej brázdy. Tu rozširuje svoje koryto, preteká obcou Hrabičov, na území ktorej priberá štyri prítoky a pokračuje kopaničiarskym územím obce Župkov. Pri Dolnom Župkove priberá z pravej strany Župkovský potok a postupne sa stáča na juhovýchod až východ. Následne priberá sprava Píľanský potok, preteká cez Horné Hámre, priberá prítok z doliny Zbojno zľava a vteká do katastrálneho územia mesta Žarnovica. Preteká okrajom časti Žarnovická Huta a následne aj mestom Žarnovica. Vstupuje do južného výbežku Žiarskej kotliny, do časti Žarnovické podolie, tečie centrom mesta, stáča sa na východ a za mestom ústi v nadmorskej výške  do Hrona.

## Referencie

## Iné projekty

Kategória:Rieky na Slovensku
Kategória:Povodie Hrona
Kategória:Vodné toky v okrese Žarnovica
Milan Hruška

**Milan Hruška** (* 26. apríl 1985, Topoľčany) je bývalý slovenský hokejový obranca, výrazne defenzívny typ.

## Klubový hokej

S hokejom začínal vo VTJ Topoľčany, jeho hráčskymi vzormi boli Darius Kasparaitis a Ľubomír Višňovský. Ročník 2003/04 odohral v zámorskej juniorskej súťaži QMJHL za klub Prince Edward Island Rocket. V ďalšej sezóne hral za Topoľčany v juniorskej extralige a 1. SHL. 

Od ročníka 2005/06 pôsobil v slovenskej extralige – prvý odohral v klube HK Dynamax Nitra. V úvode nasledujúceho ho angažoval HC Slovan Bratislava, mužstvo získalo majstrovský titul po finálovom víťazstve nad Duklou Trenčín 4:0 na zápasy. V ďalšej sezóne tento úspech obhájilo, keď porazilo HC Košice 4:3 na zápasy. V ročníku 2008/09 vypadlo v semifinále s HK 36 Skalica. Na začiatku nasledujúcej sezóny Hruška prestúpil do Dukly Trenčín.

Ročník 2011/12 začal v Nitre, v jej priebehu ho angažovalo české extraligové mužstvo HC Kometa Brno. Klub sa prebojoval do finále extraligy, v ktorom prehral s HC Pardubice. V ďalšej sezóne však hral baráž o záchranu. Väčšinu ročníka 2013/14 odohral na hosťovaní, v prvoligovom klube SK Horácka Slavia Třebíč a extraligovom HC Vítkovice.

Po troch sezónach, v ktorých bol pod zmluvou za Kometu Brno v máji 2014 prestúpil do klubu BK Mladá Boleslav. Tu odohral 41 stretnutí, tímu dopomohol dostať sa do štvrťfinále. Následne podpísal zmluvu s HC Slavia Praha, klubu, ktorý hral v druhej lige, no mal ambíciu sa prebojovať naspäť do Extraligy.

Sezónu 2016/17 bol zranení, pár zápasov odohral za rodné HC Topoľčany. V nasledujúcom ročníku vypomohol klubu HK Nitra, odohral tu päť zápasov bez bodu. V klube nehrával pravidelne, o mesiac neskôr podpísal zmluvu s klubom HK Nové Zámky. Nasledujúci ročník odohral za Topoľčany v druhej lige.

### Klubová štatistika

## Reprezentácia

Reprezentoval na MS do 18 rokov v roku 2003, kde Slovensko získalo striebornú medailu, ako aj na MS do 20 rokov v rokoch 2004 a 2005.

Zúčastnil sa Nemeckého pohára 2012, keď nahradil zraneného Tomáša Slováka.
 Spolu v seniorskej slovenskej reprezentácii odohral **11** zápasov, strelil **1** gól.

### Štatistika na významných podujatiach

*(štatistické údaje v článku sú z 18. augusta 2014)*

## Externé odkazy
* 

## Poznámky a referencie

Kategória:Slovenskí hokejisti
Kategória:Slovenskí hokejoví obrancovia
Kategória:Hráči HC Topoľčany
Kategória:Hráči HK Ružinov
Kategória:Hráči HK Levice
Kategória:Hráči HK Nitra
Kategória:Hráči HC Slovan Bratislava
Kategória:Hráči Dukly Trenčín
Kategória:Hráči Kometa Brno
Kategória:Hráči HC Vítkovice
Kategória:Hráči BK Mladá Boleslav
Kategória:Hráči HC Slavia Praha
Kategória:Osobnosti z Topoľčian
Ladomirka

**Ladomirka** je riečka na severovýchodnom Slovensku, v okrese Svidník. Je to ľavostranný prítok Ondavy s dĺžkou .

## Prameň
Pramení v severnej časti Laboreckej vrchoviny, priamo pod Duklianskym priesmykom (), v nadmorskej výške cca , na území CHKO Východné Karpaty.

## Opis toku
Najprv tečie na juh cez Vyšný Komárnik, kde priberá krátky ľavostranný prítok z Doliny, pokračuje územím Vojenského prírodného múzea na Dukle, priberá prítok z Dlhonca zľava a preteká obcou Nižný Komárnik. Za ňou priberá prvý významný prítok, ľavostrannú Šivarnú a napája malú vodnú nádrž.

Ďalej preteká cez Krajnú Poľanu, tu zľava priberá Bodružalík a na krátkom úseku tečie západným smerom. Sprava priberá Hluboký potok, vstupuje do Ondavskej vrchoviny a stáča sa na juhozápad. Preteká okrajom obce Hunkovce, sprava priberá Hrišov potok (), následne vytvára väčšiu sihoť a rozširuje svoje koryto.

náhľad|vľavo|Rozvodnená Ladomirka pred Ladomirovou na začiatku letného slnovratu
Zľava potom priberá prítok pretekajúci obcou Krajné Čierno, z tej istej strany potom prítok zo Zemianskej doliny a preteká okrajom Ladomirovej. Najprv priberá zľava prítok spod Pacutovej () a za obcou opäť zľava Vagrinčík, ktorý sa do Ladomirky vlieva dvoma ramenami a následne vytvára väčšiu sihoť. 

Na krátkom úseku zase tečie na západ, vytvára niekoľko zákrut a ďalšiu väčšiu sihoť. Sprava priberá najvýznamnejší prítok, Kapišovku () a stáča sa na juhozápad. Preteká územím mesta Svidník a južne od centra ústi v nadmorskej výške cca 220 m n. m. do Ondavy.

## Referencie

## Iné projekty

Kategória:Rieky na Slovensku
Kategória:Povodie Ondavy
Kategória:Vodné toky v Laboreckej vrchovine
Kategória:Vodné toky v Ondavskej vrchovine
Kategória:Vodné toky v okrese Svidník
Jozef Mihálik

**Jozef Mihálik** (* 9. december 1979) je slovenský hokejový útočník. 

## Klubový hokej
S hokejom začínal v Topoľčanoch. Za svoj hráčsky vzor považuje Miloša Fleischera. V slovenskej extralige debutoval v sezóne 2000/01 v mužstve Martina. V priebehu ročníka 2002/03 prestúpil do v belgického klubu HYC Herentals, v závere ďalšej sezóny ho angažovala HK Nitra. V ročníku 2007/08 prestúpil do MHC Martin a následne do poľského mužstva Cracovia Kraków, kde hral aj v nasledujúcej sezóne, pričom zísal dva majstrovské tituly.
Ročník 2009/10 začal v Nitre, ale už po deviatich zápasoch prestúpil do českého prvoligového klubu HC Šumperk. V nasledujúcom ročníku hral za poľský klub Naprzód Janów. Ďalšiu sezónu pôsobil v maďarskom klube DAB Dunaújváros. Ročník 2012/13 začal v Topoľčanoch, kde v 23 zápasoch získal 36 bodov, bol najproduktívnejším hráčom celej súťaže. Koncom novembra 2012 prestúpil do extraligovej Žiliny. V závere sezóny opäť posilnil maďarský klub DAB Dunaújváros.

Aktuálne hráva za klub HK MŠK Žiar nad Hronom, kde tvorí útočnú dvojicu s Jozefom Stümpelom.

### Tituly
* 2007/08 – Cracovia Kraków
* 2008/09 – Cracovia Kraków

### Štatistiky

## Referencie

## Externé odkazy
* 

Kategória:Slovenskí hokejisti
Kategória:Hráči HK Nitra
Kategória:Hráči MsHK Žilina
Kategória:Hráči ŠHK 37 Piešťany
Mtépi

**Mtépi**, správnejšie **mtepe**, je malá plachetnica, ktorá bola rozšírená na východnom pobreží Afriky do polovice 20. storočia.

Originálne mtepe neobsahuje žiadne klince, nosná konštrukcia a aj jednotlivé dosky obšívky trupu sa zošívali kokosovými vláknami. Takýto spôsob konštrukcie pravdepodobne pochádza z Juhovýchodnej Ázie a používal sa celom Indickom oceáne až do príchodu Európanov v 16. storočí.

Mtepe pripomína arabské dhowy, hlavne bumy. Loď má lichobežníkový tvar tvorený kýlom a nakloneným predným a zadným väzom. Predný väz je vysoko vyzdvihnutý a ukončený ozdobným zobákom.

Kategória:Plachetnice
Karaka

náhľad|Model lode Mary Rose v anglickom Portsmouthe.
**Karaka** je typ plachetnice portugalského pôvodu, ktorý sa používal v 14.–17. storočí na vojenské a obchodné účely.

Slúžila na styk s kolóniami v Brazílii a v Indii.

## Konštrukcia
Najprv mala dva sťažne, jeden v strede, na ktorom nosila veľký a malý sťažeň na korme s latinskou plachtou. Neskôr mala tri stažne a na hlavnom, niekedy aj na nosovom nosievala košovú plachtu (nad hlavnou plachtou) a pod čeleňom podčeleňovú plachtu. Jej objemný trup s hmotnosťou od 200 do 600 ton mal vydutý tvar a zužoval sa smerom nahor i nadol. Nebola to štíhla loď, pri 27 metrovej dĺžke mala 8 metrov širokú palubu. Na čele mala menšiu trojuholníkovú nástavbu a na korme vysokú viacpalubovú nástavbu, kdeboli aj delá. V 15. storočí, keď ju poznávame pod názvom nao, bolo na nej iba zopár kanónov, no v 16. storočí bolo na lodi až 40 diel, umiestnených nielen v nástavbách, ale aj na bokoch lode a v medzipalubí

## Rozšírenie
Karaky sa veľmi rýchlo rozšírili po celej Európe. Na severe ich používali najmä Holanďania, ktorých lode (pravdepodopne podľa vzoru kogy) nemali ani košové plachty a ani čeleňovú rahnovú plachtu. Mali však prednú aj zadnú nástavbu chránenú strieškou proti ľahším strelám nepriateľa. Podobne boli chránené aj strelecké posty na vrchole každého stažna.

## Významné karaky
Medzi najvýznamnejšie karaky patrí: Kolumbusova Santa María, Magalhãesova Victoria ktorej neskôr velil kapitán Juan Sebastián del Cano, da Gamove karaky São Gabriel a São Rafael a francúzska obchodná karaka Petrus de Rupella (Peter z Gdanska).

## Pozri aj
Plachetnica

## Referencie
* Guláš, Štefan; Leščinský, Dušan: *Plachetnice všetkých čias*, Mladé Letá 1979

## Iné projekty

Kategória:Plachetnice
Odd Nerdrum

**Odd Nerdrum** (* 8. apríl 1944, Oslo) je nórsky maliar, považovaný za jedného z najvýznamnejších maliarov súčasnosti.

Študoval na umeleckej akadémii v Oslo a neskôr spolu s Josephom Beuysom v New Yorku. Orientuje sa na grécku a rímsku antiku, medzi jeho vzory patria Caravaggio, Rembrandt a Edvard Munch, ktorí majú silný vplyv na jeho tvorbu.

Podobne ako spomínaní maliari aj Nerdrum dokonale ovláda techniku šerosvitu, jeho témy sú však veľmi osobité. Uchvacuje ho ľudské telo, jeho časti, predovšetkým pohlavné orgány a rovnako procesy, ktoré sa odohrávajú v tele človeka, aj vylučovanie. 
  
Nerdrumove diela sú vystavené v múzeách na celom svete, nájdeme ich v *Hirshhorn Museum and Sculpture Garden* vo Washingtone, v Metropolitan Museum of Art v New Yorku a samozrejme v *Národnej galérii* v Oslo. 

## Vybrané diela
náhľad|Nerdrumov ateliér
* 1982: *The Brick* (Tehla)
* 1982: *The Summer (Nevlunghavn)* (Leto)
* 1982: *Hermaphrodite* (Hermafrodit)
* 1984: *Iron Law* (Železný zákon)
* 1988: *The Singers* (Speváčky)
* 1993: *Baby* (Dieťa)
* 1996: *Life Saver* (Záchranca života)
* 1996: *Stripper* (Striptér)
* 1997: *Initiation* (Zasvätenie) 
* 1998: *Self-portrait in Golden Cape* (Autoportrét v Zlatom rúchu)
* 1999: *Twins by the Sea* (Dvojičky pri mori)

## Externé odkazy
* Oficiálna stránka

Kategória:Narodenia v 1944
Kategória:Nórski maliari
Ondavka (potok)

**Ondavka** je vodný tok na severovýchodnom Slovensku, na území okresov Humenné a Vranov nad Topľou. Je to ľavostranný prítok Ondavy s dĺžkou .

Pramení v Laboreckej vrchovine, na západnom úpätí vrchu Vysoká (), v nadmorskej výške okolo 

Od prameňa tečie južným smerom cez obec Hrubov, z ľavej strany priberá prítok spod Kostrbáča () a za obcou ďalší ľavostranný prítok spod Turia (). Nasledujú ľavostranný prítok spod Klenovej (), pravostranný spod Barancovej () a ďalší ľavostranný () spod Klenovej ().

Potom sa tok stáča a na krátkom úseku tečie juhozápadným smerom, preteká obcou Turcovce a sprava priberá prítok spod Pohorelice (). Vstupuje do Ondavskej vrchoviny a opäť tečie južným smerom cez Baškovce. Tu priberá zľava prítok spod Čiernej hory () a následne Černinu sprava. Ďalej vstupuje do Ohradzianskej kotliny, kde preteká cez Ohradzany, za obcou priberá Dlhý potok zľava a na krátkom úseku tečie juhovýchodným smerom.

Pokračuje cez Slovenskú Volovú, v blízkosti Gruzoviec priberá zľava Mutelku a ďalej tečie opätovne na juh. Dostáva sa do Beskydského predhoria, preteká okrajom obce Myslina a výrazným oblúkom obteká masív vrchu Chrástok (). Krátky úsek prekonáva západným smerom okrajom obce Závadka a potom sa postupne stáča najprv na juhozápad, po pribratí pravostranného Lieskovčíka na juh a za obcou Topoľovka zase na juhozápad.

Následne tečie na rozhraní Beskydského predhoria na pravom brehu a Humenských vrchov na ľavom. Z pravej strany priberá Močidlový potok a tečie okolo obcí Hudcovce a Tovarnianska Polianka. Tu už preteká okrajom Východoslovenskej pahorkatiny, stáča sa na severozápad a pri obci Tovarné na západ. Po pribratí pravostranného Tovarnianskeho potoka vytvára dvojitú zákrutu a východne od obce Sedliská ústi v nadmorskej výške asi 120 m n. m. do Ondavy.

## Referencie

Kategória:Rieky na Slovensku
Kategória:Povodie Ondavy
Kategória:Vodné toky v okrese Humenné
Kategória:Vodné toky v okrese Vranov nad Topľou
Bark

náhľad|Náčrt trojsťažňového barku
náhľad|Alexander von Humboldt
**Bark** bol posledný typ veľkej obchodnej plachetnice. Mal 3 až 4 sťažne. Vznikol na prelome 19. a 20. storočia, keď klipery už prehrávali hospodársku vojnu s parníkmi. Aby mohli súťažiť s parníkmi, museli mať barky väčšiu nosnosť a priestornosť ako klipery.

Po druhej svetovej vojne, ktorú prežilo 10 obchodných plachetníc, len dve z nich ešte raz obnovili medzi sebou posledné regaty. Boli to Pamir a Passat, hneď ich aj ukončili, tým raz a navždy uzavreli bohatú a slávnu históriu svetovej obchodnej námornej dopravy plachetnicami. 

## Známe barky
* *Alexander von Humboldt* - 1906, Nemecko
* *Endeavour* - 1768, Spojené kráľovstvo

## Iné projekty

Kategória:Plachetnice
Kepler

**Kepler** môže byť:
* v astronómii:
** vesmírny teleskop, synonymum: Keplerov vesmírny teleskop, pozri Kepler (družica)
** konštelácia komunikačných družíc, pozri Kepler (družice)
** planétka, pozri 1134 Kepler
** bývalá supernova, pozri SN 1604
** kráter:
*** Kepler (kráter na Mesiaci)
*** Kepler (kráter na Marse)
** hlavná súčasť názvu tisícok hviezd, ktoré teleskop Kepler identifikoval ako hviezdy majúce planéty
** hlavná súčasť názvu planét, ktoré identifikoval teleskop Kepler
* priezvisko, napr.:
** Angela Keplerová (* 1943), novozélandská ornitologička a spisovateľka
** Cameron Bradford Kepler (* 1938), americký ornitológ
** Johannes Kepler (1571–1630), nemecký astronóm, astrológ a matematik
** Lars Kepler, pseudonym švédskeho spisovateľského manželského páru Alexandra Coelho Ahndorilová (* 1966) a Alexander Ahndoril (* 1967).
** Katharina Keplerová (1546–1622), matka Johannesa Keplera, obvinená z bosoráctva
** Max Kepler (* 1993), nemecký basketbalista
** Shell Keplerová (1958–2008), americká herečka
Philadelphská dohoda

**Philadelphská dohoda** alebo **Filadelfská dohoda** bola dohoda medzi prezidentom ČSR Tomášom G. Masarykom a predsedom Národnej rady amerických Rusínov Gregorijom Žatkovičom z 26. októbra 1918 o pričlenení Podkarpatskej Rusi k novovzniknutej česko-slovenskej republike. Philadelphská dohoda sľubovala Rusínom autonómiu v rámci federálneho usporiadania Česko-Slovenska, pričom Masaryk Žatkovičovi sľúbil, že „hranice autonómie budú určené tak, aby boli Rusíni spokojní“.

## Externé odkazy
* Menšiny v Česko-Slovensku a Juhoslávii 
* Ruthenia - Georgaphy, population, history: the Ruthene question (pdf)
* Zápis 370. schôdze Národného zhromaždenia, strana 4 a strana 5

Kategória:Dejiny Slovenska
Kategória:Dejiny Česko-Slovenska
Kategória:Vznik Česko-Slovenska
Kategória:1918
Kategória:Podkarpatská Rus
Kliper (plachetnica)

[náhľad|[Cutty Sark, jeden z posledných kliprov, ktorý zhotovili v roku 1869 v Škótsku dnes kotví zakonzervovaný v suchom doku v Londýnskom Greenwichi]]

**Kliper** je druh viacsťažňovej plachetnice, ktorá sa používala v 19. storočí.

Od roku 1845 sa klipery stavali podľa teoretických výpočtov, ktoré s veľkým oplachtením zabezpečovali týmto lodiam vtedy nebývalú rýchlosť. Dosahovali rýchlosť 21 uzlov, priemerná rýchlosť bola 6–7 uzlov.

## Oplachtenie
Boli to plnoplachetnice, to znamená, že mali minimálne tri sťažne, na ktorých boli iba rahnové plachty. Na zadnom sťažni býva vratiplachta a na prove stehové plachty.

Na každom sťažni boli minimálne štyri rahnové plachty, najčastejšie však šesť plachiet. Od paluby k vrcholcu sťažňa sa označujú ako:
* dolná plachta
* košová (marsová) plachta (niekedy rozdelená na dolnú a hornú)
* Brámová plachta (niekedy rozdelená na dolnú a hornú)
* Kráľovská plachta
* Oblohová plachta
* Mesačná plachta

Klasický kliper druhej polovice 19. storočia mal už ideálne riešenie lodného trupu i celej takeláže. Od roku 1845 sa stavali klipery podľa teoretických výpočtov, ktoré spolu s bohatým oplachtením zabezpečovali týmto lodiam dovtedy nebývalú rýchlosť. Druhá polovica 19. storočia bola ich najslávnejšiou epochou. Spolu mal kliper do 50 plachiet.

Okrem týchto plachiet mali závetrovky na koncoch rahna, ktoré zvyšujú plochu oplachtenia.

## Iné projekty
 

Kategória:Plachetnice
Kirjat Gat

**Kirjat Gat** (hebr. קִרְית גָּתַ) je mesto v južnom Izraeli. V roku 2004 v ňom žilo 47 800 obyvateľov.

## Názov
Názov mesta bol inšpirovaný niekdajším filištínskym mestom *Gat*, o ktorom sa prepokladalo, že existovalo v tejto lokalite. Skutočný* Gat* bol však neskôr objavený 20 km južnejšie. Prepis názvu do latinky nie je jednotný, aj na oficiálnych dopravných značeniach môžeme nájsť rôzne varianty.

## Rozvoj mesta
Mesto vzniklo 11. januára 1956, jeho prvými obyvateľmi boli židovskí repatrianti z Maroka. 
Najdynamickejší rozvoj nastal v 90. rokoch, s príchodom množstva prisťahovalcov z bývalého ZSSR. Napriek existencii kníhkupectiev s ruskou literatúrou dochádza k pochopiteľnej jazykovej asimilácii týchto ľudí, je bežné vidieť na ulici matku oslovujúcu dieťa po rusky, ktoré jej odpovedá v ivrite. Žije tu i komunita pôvodom z Etiópie (jedno z najväčších percentuálnych zastúpení v rámci krajiny).

## Štatistiky
Podľa *Izraelského štatistického úradu žilo* v meste v roku 2001 23 500 mužov a 24 700 žien, 35,7 % obyvateľov má 19 rokov a menej. Ročný prírastok bol 0,8 %.

## Priemysel
V meste má sídlo moderná továreň na počítačové súčiastky firmy *[[Intel]],* ktorá je hlavným zamestnávateľom v oblasti, plánuje sa výstavba ďalšej továrne rovnakej firmy.

## Tragická nehoda
21. júna  2006 došlo neďaleko mesta k tragickej nehode, keď na železničnom priecestí zastalo nákladné auto kvôli technickým problémom, jeho vodič vystúpil a pokúsil sa informovať úrady, avšak medzitým do auta narazil preplnený vlak smerujúci z Tel Avivu do Ber Ševy. 8 ľudí zahynulo a 200 utrpelo zranenia, sanitky a helikoptéry sa na miesto nešťastia kvôli ťažko prístupnému terénu dostali až po 20 minútach.

## Okolie
Niekoľko kilometrov od mesta je situovaný Národný park Lachíš.

## Externé odkazy
* neoficiálna stránka mesta 

Kategória:Mestá v Izraeli
Spätný ventil

náhľad|Rez spätným ventilom
**Spätný ventil** je špecializovaný typ ventilu, ktorý prepúšťa prietok v potrubí len jedným smerom. Prvok s podobnou funkciou v praktickom živote je ventil pneumatiky.

## Pozri aj
*spätná klapka

## Iné projekty

Kategória:Uzatváracie prístroje
Kategória:Ventily
Viliam Čacho

Mgr. **Viliam Čacho** (* 11. december 1977) je bývalý slovenský hokejový útočník a hokejový tréner. V drese  odohral tri zápasy, v ktorých strelil 1 gól a získal na Zimnej univerziáde v roku 2001 zlatú medailu. V najvyššej slovenskej súťaži odohral vyše päťsto zápasov, najväčší klubový úspech dosiahol v sezóne 2005/2006, keď s Nitrou získal bronzové medaily. 

## Klubový hokej
Je odchovancom Trenčína, s extraligovým hokejom začínal v Banskej Bystrici v ročníku 1998/99. Neskôr hrával v MHC Martin a MsHK Žilina, od sezóny 2004/05 do sezóny 2006/07pôsobil v HK Dynamax Nitra, kedy prestúpil do Dukly Trenčín. V sezóne 2007/08 sa stal štvrtým najproduktívnejším hráčom mužstva. Oblieka dres s číslom 48. V sezóne  2008/09 nebol klub s jeho výsledkami spokojný a v januári ho uvoľnil do MsHK Garmin Žilina. 

V sezóne 2009/10 hral v Poľsku za klub KH Sanok. Jeho posledným hráčskym angažmánom bol prvoligový klub Dukla Michalovce.

### Štatistiky

*(klubové štatistiky sú z 19. marca 2009)*

## Rodinný život
Viliam Čacho je ženatý a má dve deti. Jeho syn Viliam je slovenským hokejovým reprezentanom.

## Referencie


## Externé odkazy
* 

Kategória:Slovenskí hokejisti
Kategória:Slovenskí hokejoví útočníci
Kategória:Hráči HC Banská Bystrica‎
Kategória:Hráči HK Nitra
Kategória:Hráči MHC Martin‎
Kategória:Hráči MsHK Žilina‎
Martin Vozdecký

**Martin Vozdecký** (* 11. máj 1978, Zlín) je český hokejista hrajúci na poste útočníka. Meria 180 cm a váži 86 kg (2006). 

## Klubový hokej
Rodák zo Zlína, najvyššiu súťaž prvýkrát okúsil v drese Vsetína. Sezóny 2000/01 až 2003/04 odohral v Martine, okrem ročníka 2002/03, kedy pôsobil v Žiline a opäť vo Vsetíne. Od sezóny 2004/05 pôsobil štyri roky v klube slovenskej extraligy HK Dynamax Nitra, ročník 2007/08 dohral v tíme nemeckého druholigistu EV Ravensburg. Sezónu 2008/09 začal v klube HKm Zvolen, ale už po šiestich zápasoch odišiel a vrátil sa na Moravu, kde v súčasnosti pôsobí v tíme HC Havířov.

### Klubové štatistiky

## Zaujímavosti
Martin Vozdecký je slobodný. Prezývajú ho *Vozďa*. Ako svoj hráčsky vzor uviedol spoluhráčov Vladimíra Vlka a Jozefa Mihalika. Za jeho najväčšiu kvalitu možno označiť rýchlosť a prehľad v hre, naopak slabinou sú časté kolísavé výkony.

## Iné projekty

## Externé odkazy
* 

Kategória:Českí hokejisti
Kategória:Hráči HKm Zvolen
Tieň

[thumb|Renderované tiene v [Blenderi]]
**Tieň** je oblasť priestoru, kam priamo nedopadá svetlo zo zdroja svetla; v užšom zmysle len umbra.

Tieň sa nachádza v celom priestore za nepriehľadným telesom, na ktoré dopadá svetlo. Prierez tieňa je dvojrozmerný obrys alebo obrátená projekcia objektu, ktorý blokuje svetlo.

Úplný tieň sa nazýva umbra a je to priestor, do ktorého nevniká svetlo zo žiadneho svetelného zdroja. Polotieň alebo penumbra je priestor, do ktorého z niektorého zdroja svetlo vniká.

Plný tieň je tmavý priestor za telesom, kam nevniká svetlo ani z jedného svetelného zdroja. Polotieň je priestor za telesom, kam vniká svetlo iba z jedného svetelného zdroja.

## Pozri aj
* Zemský tieň

## Iné projekty

Kategória:Optika
Chontamentej

**Chontamentej** alebo **Chontamenti** bol boh, ktorého uctievali v starom Egypte. Bol ochrancom cintorína v Abyde. Mal podobu šakala či ležiaceho psa. V neskoršom období splýval s inými psovitými bohmi – Anupom a Vapuauetom. Jeho syn pravdepodobne existoval už v preddynastickom období a udržal sa až do počiatku Novej ríše. Keď však v Abyde prevládol kult Usirea, Chontamentej splynul s ním.

Kategória:Egyptskí bohovia
Kategória:Bohovia smrti
Koga (plachetnica)

250px|náhľad|Koga
**Koga** je nemecká obchodná plachetnica z 13.–15. storočia.

Vznikla z frízskej hoggy a anglickej kogy, od ktorých prevzala aj zadné plutvové kormidlo, ktoré je zavesené v strede za kormou. Pôvodne mala iba jeden sťažeň a čeleň, ktorý bol predĺžením predného väzu. Na sťažeň sa pripevňovala veľká rahnová plachta.

Kogy dosahovala dĺžku 40 m, šírku 13 m a ponor 3 m. Mali nosnosť až 950 ton. Mali pomerne malú rýchlosť. Na prove a na korme kogy boli vysoké nástavby, v ktorých boli neskôr umiestnené delá. Z kogy sa vyvinuli vrátovce, väčšie kogy s bočnými vrátami pre kone križiakov, ktoré pojali 200 koní.


Image:Ubena von Bremen Kiel2007 3.jpg|Jednosťažňová koga *Ubena* z Brém.
Image:Hansekogge Lisa von Luebeck 21.jpg|Trojsťažňová koga *Lisa von Lübeck* z Lübecku.


## Iné projekty

Kategória:Plachetnice
Dargovská ulica

**Dargovská ulica** môže byť ulica:
* v Bratislave, pozri: Dargovská ulica (Bratislava)
* v Košiciach, pozri: Dargovská ulica (Košice)
* v Prešove, pozri: Dargovská ulica (Prešov)
* v Trebišove, pozri: Dargovská ulica (Trebišov)
Tatári (etnikum)

náhľad|Rozmiestnenie tatárskeho osídlenia vo východnej Európe a Rusku
**Tatári** sú:
* pôvodne staroveký kmeňový zväz mongolského pôvodu
* v 13. stor. - 14. stor. označenie rôznych národností spojených v Zlatej horde
* dnes etnikum (potomkovia historických Tatárov) žijúci v Tatársku (v Rusku) a v rade krajín v Ázii a východnej Európe

Pojem sa začal v Európe používať od čias mongolských nájazdov (vtedy nazývaných „tatárske“) do Európy a Ázie v prvej polovici 13. storočia (na Slovensku 1241/42, pozri Mongolský vpád do Uhorska). V novoveku a do začiatku 20. storočia (často aj dnes) sa pojem Tatári používal rôzne voľne na označenie prakticky akýchkoľvek moslimov v Rusku a okolí, alebo pre kmene vo východnom Rusku a podobne.

Hovoria pôvodne tatárskym jazykom, ktorý patrí do rodiny turkických jazykov. Veriaci spomedzi nich sú prevažne moslimovia - sunniti.

## Tatári v dnešnom Rusku
V roku 1992 v Tatársku žilo asi 1 765 000 etnických Tatárov. V Rusku žijú aj v Baškirsku, Marijskej republike, Mordviansku, Udmurtsku, Čuvašsku, Nižnonovgorodskej, Kirovskej a Penzianskej oblasti. Tatári si tiež hovoria niektorí obyvatelia Sibíri a Krymu (Krymskí Tatári - asi 272 000, obývajú hlavne Krymskú a Chersonskú oblasť na Ukrajine). Celkovo v Ruskej federácii roku 1992 žilo asi 5,52 miliónov Tatárov. 

## Tatári vo svete
Celkovo ich je na svete asi 6,71 milióna, žijú na Ukrajine, v Poľsku, Bulharsku, Číne, Kazachstane, Mongolsku, Rumunsku a Turecku.

## Iné projekty

Kategória:Etniká, národy a národnosti
Kategória:Turkické národy
Kategória:Rusko
Kubáň

**Kubáň** môže byť:

* rieka na juhu Ruska, pozri Kubáň (rieka)
* geografický región v južnom Rusku, pozri Kubáň (región)
* skrátený názov Kubánskej ľudovej republiky, pozri Kubánska ľudová republika
* neformálny názov Krasnodarského kraja v Rusku, pozri Krasnodarský kraj
* futbalový klub v Krasnodare, pozri FK Kubáň Krasnodar
Metropolita

**Metropolita** alebo **metropolitný biskup** (z gr. μητροπολίτης) je dnes:
* V (západnej) rímskokatolíckej cirkvi biskup sídliaci v hlavnom sídle (metropole) cirkevnej provincie skladajúcej sa z viacerých diecéz; de facto je to spravidla arcibiskup spravujúci takúto provinciu (**metropolitný arcibiskup**). Jurisdikcia či diecéza metropolitu sa nazýva **metropolia**. V rímskokatolíckej cirkvi je od 6. storočia každý metropolita arcibiskupom; nie však každý arcibiskup metropolitom, pretože pápež môže titul arcibiskup udeliť aj biskupom, ktorí nie sú metropolitmi (tzv. titulárny arcibiskup).
* Vo (východnej) pravoslávnej a katolíckej cirkvi má titul rôzny význam. Napríklad v ruskej pravoslávnej cirkvi ide spravidla o titul vyšší ako arcibiskup a jeho pozícia je podobná ako v rímskokatolíckej cirkvi. Naopak, v gréckej pravoslávnej cirkvi má každý sídelný (eparchiálny) biskup titul metropolita, zatiaľ čo na čele cirkvi je arcibiskup. V Grécku je pojem arcibiskup skoro na úrovni patriarchu (de facto zodpovedá vrchnému/väčšiemu arcibiskupovi vo východných katolíckych cirkvách). Vo východných katolíckych cirkvách je každý metropolita zároveň arcibiskupom (ale nie každý arcibiskup musí byť aj metropolitom). V cirkvách sui iuris metropolitného stupňa je metropolita hlavou cirkvi sui iuris (napríklad na Slovensku vladyka Jonáš, prešovský arcibiskup a metropolita). Okrem toho vo východných katolíckych cirkvách existuje pojem väčší alebo vrchný arcibiskup, ktorý je skoro na úrovni patriarchu. 

## Galéria

Metropolitan of Moscow Makariy Nevskiy.jpg|Makarij Nevský, metropolita moskovský (1915)
Kyr-Jonas presovsky-arcibiskup-a-metropolita-1.jpg|Vladyka Jonáš Maxim, prešovský arcibiskup a metropolita


Kategória:Kresťanstvo
Kategória:Cirkevní hodnostári
Kategória:Cirkevné tituly
Kategória:Pravoslávne cirkvi
Kategória:Východné katolícke cirkvi
Kategória:Gréckokatolícka cirkev
Kategória:Ekleziológia
Kubáň (rieka)

**Kubáň** () je ruská rieka na severnom Kaukaze. Tečie Krasnodarským, Karačajsko-Čerkeským, Stavropoľským krajom a Adygejskom. Dlhá je  a jej povodie má rozlohu . Pramení pod Elbrusom a vteká do Azovského mora, kde vytvára deltu s rozlohou . Priemerný prietok pri Krasnodare dosahuje /s. Ešte v 19. storočí rieka vtekala do Čierneho mora.

Hlavné prítoky:
* Veľkij Zelenčuk
* Urúp
* Laba
* Belaja
* Pšuš

Na dolnom toku rieky sa nachádza Krasnodarská vodná nádrž. Od ústia prítoku Laby je splavná.

V delte je rozšírený rybolov – najmä zubáčov a jeseterov.

## Iné projekty

Kategória:Rieky v Rusku
Kategória:Rieky v európskej časti Ruska
Triumvirát

Slovo **triumvirát** je bežne používané na označenie politického režimu, v ktorom vládnu traja silní politickí a/alebo vojenskí vodcovia. Dohoda môže byť formálna, alebo neformálna, a i keď sú si títo traja zvyčajne rovní na papieri, zriedkakedy je to aj v realite. Slovo možno tiež použiť na označenie štátu s troma rôznymi vojenskými vodcami, pričom každý z nich sa vyhlasuje za zvrchovaného panovníka v štáte.

## Etymológia
Slovo sa odvodzuje z koreňa *triumvir* (označuje jednotlivo každého z trojice), zo starolatinskej frázy *trium virum*, nominativ množného čísla od *tres viri* „traja muži“ (*tres* = traja + *viri*, množné číslo od slova *vir* = muž)

## Rímske triumviráty
* Dvakrát ku začiatku pred-principátneho obdobia Rímskej republiky, sa politická moc de facto presunula z formálnych magistrátov a senátu na troch ambicióznych mužov, ktorí tým vlastne tvorili nepriamu vládu známu ako *triumviratus*, zakaždým vedúc k opätovnému rozkolu a občianskej vojne:
**Prvý triumvirát bola neformálna politická aliancia dvoch rivalov, generálov, Julia Caesara a Pompeia Magna predstavujúcich senátnu ľudovu stranu, s extrémne bohatým obchodníkom Marcom Liciniom Crassom. Tento sa rozpadol po Crassovej smrti. Zostavajúci triumviri rozpútali a bojovali proti sebe v občianskej vojne, počas ktorej Pompeius padol a Caesar sa ustanovil za zvrchovaného vládcu ako doživotný diktátor.
**Druhý triumvirát bol formálny vládnuci orgán, pozastávajúci z Octaviana Augusta a Marca Antonia, rivalov v otázke skutočnej moci, a tretieho kolesa Marca Aemilia Lepida. Lepidus bol veľmi skoro v triumviráte odstavený bokom a Antonius bol eliminovaný v občianskej vojne, zanechajúc tak Octaviana jediným vládcom. 
*V rôznych samosprávach, aj počas principátu, bolo vedenie samosprávy tvorené kolégiom troch, v štýle triumvirov.

Kategória:Politika
Platanar

**Platanar** je názov vulkanického komplexu v severozápadnej časti Kostariky. Pozostáva z viacerých stratovulkánov (dominantné sú *Platanar* a *Porvenir*), ktoré boli vybudované na pozostatkoch staršej kaldery *Chocosuela*. Severnejší Platanar je najmladší z vulkanických centier komplexu, Porvenir je zasa najvyšší.

Posledná aktivity komplexu nie je presne známa, ale skupina deviatich bazaltových kužeľov na severnej strane komplexu nemá viac ako pár tisíc rokov.

## Zoznam vulkanických foriem komplexu Platanar
* **stratovulkány**
** Azufrado - 2 242 m
** Palmira - 2 184 m
** Pelon - 2 320 m
** Platanar - 2 183 m
** Porvenir - 2 267 m
** El Siete - 2 260 m

## Externé odkazy
* www.volcano.si.edu  - komplex Platanar na Global Volcanism Program 

Kategória:Sopky Kostariky
Kategória:Stratovulkány
Pentaceratops

**Pentaceratops** bol veľký bylinožravý dinosaurus. Známy je z dobrých pozostatkov zahrňujúcich aj lebku. Žil pred 75 až 73 miliónmi rokov na území dnešného západu USA (Súvrstvie Kirtland). Jediný druh je **Pentaceratops sternbergi**.

## Opis
thumb|left|Rekonštrukcia dvoch jedincov z rodu Pentaceratops 
S dĺžkou 7 až 8 metrov a váhou 5,5 tony predstavoval Pentaceratops pomerne veľkého rohatého dinosaura. Podobne ako iné ceratopsy, bol to štvornohý živočích s krátkym chvostom (proporcionálne kratším než napríklad Chasmosaurus) a silným kosteným zobákom. V rámci čeľade rohatých dinosaurov Ceratopsidae patril do podčeľade *Ceratopsinae*, čo je badateľné na typických znakov tejto skupiny, ktoré nachádzame u Pentaceratopsa: dva dlhé nadočnicové rohy, kratší nosový roh a kostený golier dĺžkou presahujúci ostatok lebky. Veľký kostený golier odľahčovali dva veľké a ďalšie dva menšie otvory, za života prekryté kožou.

Kostený golier rodu Pentaceratops dosahoval takých rozmerov, že veľkosťou hlavy tento dinosaurus konkuroval Torosaurovi. Nedávno objavený jedinec Pentaceratopsa drží s lebkou dlhšou než 3 metre veľkostný rekord medzi suchozemskými zvieratami. Kým lebka spolu s kosteným golierom dosahovali značných rozmerov, bol trup, síce masívne stavaný, no krátky.

## Spôsob života
thumb|left|Rekonštrukcia kostry
Pentaceratops spásal prízemnú vegetáciu a nízke vetvy stromov. Ako dokazujú zranenia na hlavách rohatých dinosaurov, rohy neslúžili len na obranu pred dravcami, ale predovšetkým počas vzájomných zápolení v rámci druhu (pravdepodobne počas obdobia párenia, keď samce zápolili o samice a hierarchiu v stáde). Kostený golier, podobne ako rohy, neslúžil primárne na obranu. Samce, ak mali kožu pokrývajúcu kostený golier pestro sfarbenú, sa mohli predvádzať pred samicami. Sklonená hlava s pestro sfarbeným golierom však mohla slúžiť aj na odradenie prípadných dravcov, menovite veľkých Daspletosaurov. 

## Pôvod mena
Pentaceratops znamená v preklade „päťrohá tvár“. Objavitelia tohto dinosaura totiž chybne pokladali vytŕčajúce lícne kosti za ďalšie dva rohy okrem všeobecne uznávaných troch rohov iných zástupcov Ceratopsinae. Je však možné, že s vrstvou rohoviny lícne kosti za života zvieraťa naozaj pripomínali rohy. 

## Referencie

### Použitá literatúra
* Lehman, T. M. 1998. *A gigantic skull and skeleton of the horned dinosaur Pentaceratops sternbergi from new mexico.* Journal of Paleontology 72(5): 894-906.

## Pozri aj
*Chasmosaurus

## Iné projekty

Kategória:Ceratopsidae
Kategória:Kriedové dinosaury
Kategória:Dinosaury zo Severnej Ameriky
Poás

**Poás** je aktívna sopka, nachádzajúca sa v Kostarike v blízkosti hlavného mesta San José, odkiaľ je pomerne ľahko dostupná autom. Sopka má niekoľko kráterov, tri sú zaliate vodou. Zaujímavé je hlavne jazierko Laguna Calliente, ktorého voda je teplá až 65&nbsp;°C, s vysokým obsahom minerálnych zložiek a vysokým pH. Podľa meraní je to najkyslejšie prírodné jazierko na Zemi - s pH blížiacim sa k nule. Voda v jazierku je aj príčinou freatomagmatických explozívnych erupcií sopky.

Okolie vulkánu je vyhlásené za národný park Poás Volcano National Park.

## Iné projekty
.

## Externé odkazy
* www.volcano.si.edu - stratovulkán Poás na Global Volcanism Program 

Kategória:Sopky Kostariky
Kategória:Stratovulkány
Kategória:Aktívne sopky
Rincón de la Vieja

**Rincón del la Vieja** je aktívny vulkanický komplex nachádzajúci sa na severozápade Kostariky, asi 25&nbsp;km severne od mesta Liberia. Pozostáva z viacerých kráterov a dómov, z ktorých je najvyšší *Santa Maria*. Je súčasťou národného parku *Parque Nacional Volcán Rincón de la Vieja*.

Sopka leží na staršej, 15&nbsp;km širokej kaldere *Guachipelín*, ktorá sa vytvorila po mohutnej explózii (250&nbsp;mil.&nbsp;m3 sopečných úlomkov) približne pred 3&nbsp;500&nbsp;rokmi. Novšia aktivita je datovaná z 18. storočia, s počiatkami v kráteri Orosí a postupne sa presúvala smerom na juhovýchod komplexu pozdĺž SZ-JV línie. Súčasne aktívny kráter sa nazýva jednoducho *Aktívny kráter* a je vyplnený kyslým vodným jazierkom s priemerom 500&nbsp;m.

V okolí komplexu sa nachádza aj množstvo geotermálnych zdrojov energie, ale táto zostáva nevyužitá, nakoľko oblasť je v zóne národného parku. Možnosti vybudovania elektrárne si určite vyžiadajú štúdie dopadov na životné prostredie.

## Iné projekty
.

## Externé odkazy
* www.volcano.si.edu - komplex Rincón de la Vieja na Global Volcanism Program 

Kategória:Sopky Kostariky
Kategória:Komplexné vulkány
Kategória:Aktívne sopky
Prao

[náhľad|vpravo|Tradičná loď Prao v [Mikronézia (región)|Mikronézii]]

**Prao** je malajzijská a tiež indonézska plachetnica, ktorá sa po tisícročiach používa v dodnes takmer nezmenených podobách na vodách Tichého a Indického oceánu. Táto plachetnica je s veslami aj bez vesiel, lebo veslá sú len ako výpomoc. Tiež sa vyskytuje s bočným stabilizačným vahadlom aj bez neho, s palubou i bez nej. Nemá plutvové kormidlo, ale má veslové kormidlo. 
Na prao sa používajú zvláštne hybridné plachty, ktoré majú prvky lugovej, latinskej a rahnovej plachty. 
Najznámejšia je prao bedang z Madúry, dvojsťažňová, 18m dlhá a nízka loď. Je široká 4m a ponor dosahuje okolo 1,5m.

## Iné projekty

Kategória:Plachetnice
Vranovská ulica

**Vranovská ulica** je ulica:

*v Bratislave, pozri Vranovská ulica (Bratislava)
*v Košiciach, pozri Vranovská ulica (Košice)
*v Liptovskom Mikuláši, pozri Vranovská ulica (Liptovský Mikuláš)
*v Prešove, pozri Vranovská ulica (Prešov)
*v Stropkove, pozri Vranovská ulica (Stropkov)

Kategória:Rozlišovacie stránky – Ulice
Obchodná ulica (Žilina)

**Obchodná ulica** je ulica v Žiline, vedúca sídliskom Vlčince.  

Vznikla v sedemdesiatych rokoch 20. storočia pri výstavbe panelového sídliska. Má tvar písmena „J". Pomenovanie má po nákupnom centre, ktoré na nej bolo postavené pri výstavbe sídliska. 

## Priebeh
Ulica začína na okružnej križovatke s ulicou Vysokoškolákov a pokračuje oblúkom okolo nákupného centra OBI a Kostola Sedembolestnej Panny Márie. Od budovy pošty pokračuje rovno až po križovatku s ulicou Matice Slovenskej. Začína na nej Poštová, ktorá robí oblúk okolo budovy pošty a znova sa napája na Obchodnú, a zároveň na križovatke pod obytným domom The Cube od nej odbáča Ulica sv. Cyrila a Metoda. Obchodná zároveň tvorí západnú hranicu častí Vlčince II a Vlčince IV. Je dlhá asi 1200 metrov a po celej jej dĺžke premáva trolejbusová doprava.

## Občianska vybavenosť
Priamo na Obchodnej nesídlia žiadne významné obchody či podniky, keďže je zapustená do zeme a tvorí „priekopu" medzi sídliskom a budovami postavenými medzi ňou a ulicou Vysokoškolákov. Dá sa z nej však dostať k obytným budovám Europalace a The Cube, k budove bývalej pošty či ku Kostolu Sedembolestnej Panny Márie na Námestí Jána Pavla II. Na ulici sa nachádzajú aj dve zastávky žilinskej MHD, a to „Obchodná" pod budovou Europalace (trolejbusové linky č. 1, 4, 5, 6, 7 a 14, autobusová linka č. 20 a nočná linka č. 50) a „Poštová" pri budove bývalej pošty (trolejbusové linky č. 1, 5, a 6, autobusová linka č. 20 a nočná linka č. 50).

## Blízke ulice
*Poštová
*E. Nécseya
*Jána Vojtaššáka
*Matice slovenskej

## Referencie

## Externé odkazy
Obchodná na mape Žiliny
* Fotogaléria na zilina-galery.sk

Kategória:Ulice v Žiline
Konštantín VII.

[thumb|[Ježiš Kristus|Kristus žehnajúci Konštantínovi VII., rezba z roku 945]]
**Konštantín VII. Porfyrogenet** (po grécky "Porfyrogennétos" = *„v purpure zrodený“*) (18. máj 905 – † 9. november 959) bol oficiálne byzantským cisárom v rokoch 913–959. Bol grécko-arménskeho pôvodu. Učený cisár sa však viac venoval literárnej činnosti ako vládnutiu. Zo začiatku za neho vládla regentská rada na čele s patriarchom Nikolaom Mystikom a v rokoch 920–944 jeho spolucisár a svokor Roman I. Lakapenos. Až po jeho smrti sa Konštantín sám ujal vládnych úloh. 

## Literárna činnosť

Konštantín VII. Porfyrogennetos sa stal vedúcou osobnosťou vzdelancov, ktorí sa venovali encyklopedickým prácam. To znamená, že robili rozsiahlu excerpčnú činnosť, aby zhromaždili z dovtedy napísaných diel súhrn poznatkov potrebných na výkon intelektuálnych povolaní aj vládnej praxe. Inicioval zachytenie výpiskov z gréckych historikov, od Herodota až po jeho dobu. Z týchto výpiskov zostavili 53 encyklopédií (zachovalo sa len niekoľko v neúplnej podobe). Mali prinášať poučenie politikom v oblasti štátnej správy, vojenstva a podobne. (boli to napr. *Výpisky O posolstvách*, *O nástrahách* atď.) Zostavované boli aj odborné encyklopédie, napríklad poľnohospodárska *Geóponika* zahrnula poznatky od antiky až po súčasnosť (poľnohospodárstvo považoval cisár okrem vojenstva a cirkvi za veľmi dôležité pre chod štátu).
	
Konštantín osobne napísal niekoľko spisov, ktorých základom boli jeho osobné skúsenosti a encyklopedická štúdia. Patrí medzi ne oslavný životopis jeho deda Basileia I., dielo *O ceremóniách* a práce *K synovi Romanovi*, známa pod latinským názvom *De administrando imperio*. Práca o ceremóniách mala slúžiť na riadnu správu ríše – podľa cisára zárukou jej stability bolo zachovávanie starých ceremónií. Myšlienka, že zachovanie tradícií prispeje k veľkosti ríše a jej riadnej správe, bola živá až do 19. storočia. *De administrando imperio* obsahuje správy o krajinách a národoch susediacich s Byzanciou. Vychádza z tajných archívnych dokumentov a správ cisárskych vyzvedačov a predstavuje praktickú encyklopédiu zahraničnej politiky. Obsahuje napríklad správy o „Veľkej“ Morave, povesť o troch synoch kniežaťa Svätopluka a iné. Vnútropolitické pomery chcel cisár zachytiť v diele *O [[Thema|themach]]*, ktoré však zostalo vo fáze výpiskov. 

## Referencie
* 

## Pozri aj
* Byzantská ríša

## Iné projekty

## Externé odkazy
* Konštantín VII. (po nemecky)

Kategória:Narodenia v 905
Kategória:Úmrtia v 959
Kategória:Byzantskí cisári
Kategória:Byzantské osobnosti z Konštantínopola
Kategória:Macedónska dynastia
Indické oblečenie

Tradičné **indické oblečenie** sa značne líši či už farbami, alebo štýlmi, záleží na rôznych faktoroch ako podnebie. O indickom ženskom oblečení môžeme povedať že v podstate zahaľuje. Oblečenie musí chrániť pred slnkom, dažďom ale aj pred zimou (severná India). Tradičné oblečenie tvorí pás látky, ktorý je šikovne ovinutý okolo tela. Najpopulárnejší odev pre ženy sa nazýva sári a dhoti pre mužov.

## Ženské oblečenie
náhľad|Sári

### Sári
Každé ženské oblečenie sári je v podstate originál. Je to pruh látky dlhý od 5m - do 9m a od 0,9m do 1,1m široký. Zvyčajne sú ručne tkané, vyšívané (technika zar-dozi), alebo aj maľované. Lacné sári je zo strojovo upravovanej bavlny. Farby sa používajú veľmi konrastné ale aj pastelové (červená - často sa používajú ako svadobné, zelená, modrá, žltá, béžová) Biele sári je vyhradené pre vdovy.

Sári sa skladá z čoli (krátkej blúzky), spodničky (peticoat), ktorá sa nemusí vždy používať, namiesto nej často stačí aj šnúrka v páse, a samotného pruhu látky, ktorý je na konci najdekorativnejší končiaci na hlave ako závoj, alebo pokrývka hlavy, či padá cez rameno alebo zdobí poprsie. 

Dievča dostáva prvé sári vo veku 14 - 16 rokov pri nejakej rodinnej slávnosti, teda je možné že sári sa aj dedí.

Tak ako každé oblečenie aj sári podlieha móde. Inšpiráciou sú bollywoodske filmy.

### Pandžábi
Hovorí sa mu aj salwar khamiz. Jednoduché pandžábi volajú aj kurta pydžma - základ nášho pyžama.

### Lehanga
Široká sukňa.

## Mužské oblečenie
### Dhoti
Miestne názvy sú aj Veshti alebo Panche.

### Lungi

Oblečenie
Kategória:Oblečenie
Kategória:Módne štýly
Zlomenina (kosť)

**Zlomenina** alebo **fraktúra (kosti)** je porušenie celistvosti kosti. 

## Hojenie zlomeniny

Kosť má dobrú regeneračnú schopnosť. Na hojení sa najviac podieľa okostica (periost). Novotvorbu kostí začínajú osteoblasty, ktoré sa diferencujú v kambiovej vrstve periostu. S periostu (menej z endostu) sa medzi lomnými plochami vytvára najskôr väzivové spojenie - *kalus* (). Kalus neskôr za predpokladu vzájomného znehybnenia častí kosti osifikuje. Väzivový i kostený kalus sa tvorí v nadbytku a neskôr sa prestavuje tak, že po určitom čase stopa zlomeniny úplne zmizne. Schopnosť kostnej prestavby dokonca umožňuje korekciu menších odchýlok v postavení úlomkov kosti. Takéto vyrovnanie však nie je možné u kostí s hrubou vrstvou kompakty, ako sú napríklad kosti tvoriace kolenný kĺb - femur alebo tíbia.

## Pozri aj
* Kosť

## Iné projekty
 

Kategória:Traumatológia
Kategória:Ortopédia
Kategória:Zlomeniny kostí
Dočasná ústava

**Dočasnou ústavou** je nazývaný ústavný **Zákon zo dňa [[13. november|13. novembra]] [[1918]] o dočasnej ústave** (zákon č. 37/1918) prijatý Národným výborom. Cieľom tohto zákona bolo čo najskôr po vyhlásení nezávislosti Česko-Slovenska vytvoriť základný zákon, ktorý by v hlavných rysoch upravil princípy fungovania najvyšších štátnych úradov.

Dočasná ústava definovala nasledovné:

# Národné zhromaždenie, zákonodarný zbor, ktorý sa skladal z členov Česko-slovenského národného výboru doplneného o ďalších poslancov na základe výsledkov volieb do Ríšskej rady z roku 1911 delegovaných jednotlivými stranami. Národné zhromaždenie bolo uznášaniaschopné, ak bola prítomná aspoň tretina poslancov. Dvojtretinová účasť a dvojtretinový súhlas prítomných poslancov bol potrebný na zmenu ústavného zákona, na zmenu zákona o právach občanov, zákona o imunite poslancov a na vypovedanie vojny. Na zvolenie prezidenta a schválenie medzinárodných zmlúv bola potrebná prítomnosť nadpolovičnej väčšiny poslancov a súhlas dvoch tretín prítomných.
# Prezident republiky bol zvolený na obdobie, kým nebude k dispozícii riadna („konečná“) ústava. V prípade prítomnosti prezidenta v zahraničí, prípadne uvoľnenia jeho úradu, vykonávala jeho právomoci vláda. Prezident nemohol byť trestne stíhaný. Zastupoval štát navonok, bol najvyšším veliteľom vojska, prijímal vyslancov, vypovedal vojnu (na základe schválenia NZ) a uzatváral mier, menoval vyšších dôstojníkov, sudcov a úradníkov a mal právo zmierniť alebo odpustiť trest, príp. nariadiť, aby sa trestné stíhanie nekonalo. Prezident mohol vrátiť zákon na opätovné prerokovanie.
# Rozsudky sa vyhlasovali v mene republiky.
# Vláda s pevne určeným počtom sedemnástich členov bola nástrojom výkonnej moci. Bola volená NZ, ktorým mohla byť odvolaná, a to buď celá, alebo jednotliví ministri.

Ústava teda definovala tri základné orgány štátu: ústavodárny zbor (Národné zhromaždenie), hlavu štátu (prezident) a predstaviteľov výkonnej moci (vláda). Najsilnejšie postavenie mal parlament, najslabšie prezident, ktorý nemal právo vládu zvoliť, ani odvolať. Česko-Slovensko bolo teda parlamentnou republikou.

Ako najvyšší zákon štátu bola Dočasná ústava nahradená Ústavnou listinou Československej republiky v roku 1920

## Externé odkazy
* Zákon ze dne 13. listopadu 1918 o prozatímní ústavě  – text ústavného zákona (v češtine)
* Vývoj ústavnosti v českých krajinách 

Kategória:Dejiny Česko-Slovenska
Kategória:Dejiny Slovenska
Kategória:Ústavy v Česko-Slovensku